
Comisia pentru buget, finanţe şi bănci

Bucureşti,       7.05.2003      

Nr. 22/139

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative de modificare a prevederilor art.15 din Legea privind finanţele publice nr.500/2002, cu care comisia noastră a fost sesizată în fond cu adresa Biroului Permanent nr.110 din 26 februarie 2003.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti         7.05.2003 

Nr.22/139

RAPORT

asupra propunerii legislative de modificare a prevederilor art.15 din Legea privind finanţele publice nr.500/2002

Cu adresa nr.110 din 26 februarie 2003, Biroul Permanent, conform art.89 şi 107 din Regulamentul Camerei Deputaţilor, a sesizat, pentru examinare şi avizare în fond, în procedură de urgenţă, Comisia pentru buget, finanţe şi bănci cu propunerea legislativă de modificare a prevederilor art.15 din Legea privind finanţele publice nr.500/2002.

La întocmirea raportului s-a avut în vedere avizul Consiliului Legislativ.

La lucrările comisiei au participat 21 deputaţi, din totalul de 25 membri ai comisiei.

In urma examinării propunerii legislative de modificare a prevederilor art.15 din Legea privind finanţele publice nr.500/2002, în şedinţa din 7 mai 2003, comisia a hotărât, cu unanimitate de voturi, supunerea spre dezbaterea şi adoptarea Plenului Camerei Deputaţilor cu amendamentele din anexă.

La lucrările comisiei a participat ca invitat, în conformitate cu prevederile art.51 şi 52 din Regulamentul Camerei Deputaţilor, domnul deputat Augustin Bolcaş, Grup Parlamentar PRM, iniţiatorul acestei propuneri legislative..


Prezenta propunere legislativă face parte din categoria legilor organice.

PREŞEDINTE,

Prof. dr. Florin Georgescu
VICEPREŞEDINTE,

Adriean Videanu

          Consilieri parlamentari:

          Onete Alexandru

          Bărdiţă Mariana
ANEXĂ

AMENDAMENTE ADMISE

asupra propunerii legislative de modificare a prevederilor art.15 

din Legea privind finanţele publice nr.500/2002

Nr.

crt.
Text iniţial
Amendament propus de comisie


Motivare

1.
PROPUNERE

de modificare a prevederilor art.15 din Legea privind finanţele publice nr.500/2002
CAMERA DEPUTAŢILOR             SENAT

LEGE

privind modificarea prevederilor art.15 din Legea nr.500/2002 privind finanţele publice
Pentru respectarea normelor de tehnică legislativă.

2.
Art.1. Art.15 din Legea privind finanţele publice se modifică, după cum urmează:

„Condiţiile micşorării veniturilor şi majorării cheltuielilor bugetare”

Art.15. „În bugetul de stat, în bugetul asigurărilor sociale de stat, în bugetele locale şi în bugetele fondurilor speciale, precum şi în cazul propunerilor de elaborare a unor acte normative în cursul execuţiei bugetare, nu se pot înscrie şi aproba cheltuieli fără stabilirea resurselor din care urmează a fi efectuate.

 Iniţiatorii trebuie să indice aceste surse generic, Ministerul Finanţelor Publice fiind obligat să se pronunţe prin avize consultative, în condiţiile legii, asupra acestora, după îndeplinirea tuturor analizelor şi actelor ce le consideră necesare.”
PARLAMENTUL ROMÂNIEI adoptă prezenta lege:

Articol unic: Articolul 15 din Legea privind finanţele publice nr. 500/2002, publicată în Monitorul Oficial nr. 597 din 13 august 2002, partea I-a, se modifică şi se completează după cum urmează:

„Art.15. (1) În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor. În acest scop, Guvernul, prin ordonatorii principali de credite în domeniul cărora se iniţiază proiecte de acte normative şi Ministerul Finanţelor Publice va elabora fişa financiară, care se ataşează la expunerea de motive sau la nota de fundamentare, după caz, ca document necesar pentru dezbaterea proiectului, şi care va fi actualizată în concordanţă cu eventualele modificări intervenite în proiectul de act normativ. În această fişă se înscriu efectele financiare asupra bugetului general consolidat, care trebuie să aibă în vedere:

a) schimbările anticipate în veniturile şi cheltuielile bugetare pentru anul curent şi următorii 4 ani;

b) eşalonarea anuală a creditelor bugetare, în cazul acţiunilor multianuale;

c) propuneri realiste în vederea acoperirii majorării cheltuielilor;

d) propuneri realiste în vederea acoperirii minusului de venituri.

(2) În cazul propunerilor legislative, Guvernul va transmite Camerei Deputaţilor sau Senatului, după caz, fişa financiară prevăzută la alin. (1) în termen de 45 de zile de la data primirii solicitării.

(3) După depunerea proiectului legii bugetare anuale la Parlament pot fi aprobate acte normative numai în condiţiile prevederilor alin. (1), dar cu precizarea surselor de acoperire a diminuării veniturilor sau a majorării cheltuielilor bugetare, aferente exerciţiului bugetar pentru care s-a aprobat bugetul.”
Pentru evitarea îngreunării elaborării proiectelor de acte normative şi pentru respectarea încadrării în prevederile bugetare.

PREŞEDINTE,

Prof.dr. Florin Georgescu
VICEPREŞEDINTE,

Adrian Videanu

